b'\n_START_ARTICLE_\nRed Bull Racing\n_START_SECTION_\nIstorija\n_START_PARAGRAPH_\nJaguar Racing komandai paskelbus, kad 2004\xc2\xa0m. ji parduodama, nes Ford kompanija nusprend\xc4\x97 pasitraukti i\xc5\xa1 Formul\xc4\x97s 1 lenktyni\xc5\xb3, didel\xc4\x97 g\xc4\x97rim\xc5\xb3 kompanija Red Bull nutar\xc4\x97 komand\xc4\x85 \xc4\xafsigyti ir startuoti savo vardu._NEWLINE_Komandos \xc4\xafsigijimas buvo ne pirmas atvejis, kai kompanija dalyvauja autmobili\xc5\xb3 sporte. Prie\xc5\xa1 tai ji ilg\xc4\x85 laik\xc4\x85 r\xc4\x97m\xc4\x97 kit\xc4\x85 Fornul\xc4\x97s 1 ekip\xc4\x85 Sauber, taip pat kompanija turi savo jaun\xc5\xb3j\xc5\xb3 lenktyninink\xc5\xb3 mokykl\xc4\x85, kurioje mok\xc4\x97si tokie pilotai kaip Enrique Bernoldi, Christianas Klienas, Patrick Friesacher, Vitantonio Liuzzi ir Scottas Speedas._NEWLINE_Red Bull Racing komanda yra viena i\xc5\xa1 keturi\xc5\xb3 komand\xc5\xb3 (su Scuderia Ferrari, Midland F1 ir Williams F1), kurios pasira\xc5\xa1\xc4\x97 Konkordo susitarim\xc4\x85, kuris \xc4\xafpareigoja komandas dalyvauti lenktyn\xc4\x97se ilg\xc4\x85 laik\xc4\x85.\n_START_SECTION_\n2005\xe2\x80\x932009\n_START_PARAGRAPH_\n2005 m. komanda naudojo Cosworth variklius, o jos bolidus vairavo veteranas Davidas Coulthardas ir Christianas Klienas. Pastar\xc4\x85j\xc4\xaf keliuose GP pakeit\xc4\x97 Vitantonio Liuzzi. Beveik visuose etapuose komandos bolidai fini\xc5\xa1uodavo ta\xc5\xa1kuose, o D. Coulthardas du kartus fini\xc5\xa1avo ketvirtoje pozicijoje. Sezon\xc4\x85 komanda baig\xc4\x97 septintoje vietoje su 34 ta\xc5\xa1kais._NEWLINE_2006 m. visiems per\xc4\x97jus prie V8 tipo varikli\xc5\xb3 Red Bull komanda pasira\xc5\xa1\xc4\x97 sutart\xc4\xaf su Ferrari d\xc4\x97l j\xc5\xb3 varikli\xc5\xb3 naudojimo. T\xc5\xb3 met\xc5\xb3 Monako GP metu D. Coulthardas peln\xc4\x97 komandai pirm\xc4\x85j\xc4\xaf podium\xc4\x85 fini\xc5\xa1uodamas tre\xc4\x8dias. Ta\xc4\x8diau be \xc5\xa1io fini\xc5\xa1o komados bolidai retai baigdavo lenktynes ta\xc5\xa1k\xc5\xb3 zonoje, da\xc5\xbenai baigdavo lenktynes d\xc4\x97l technini\xc5\xb3 gedim\xc5\xb3. Surinkusi daugiau nei dvigubai ma\xc5\xbeiau ta\xc5\xa1k\xc5\xb3 nei prie\xc5\xa1 sezon\xc4\x85 (16 ta\xc5\xa1k\xc5\xb3) ji liko septintoje konstruktori\xc5\xb3 \xc4\xafskiatos vietoje. Po sezono komanda paskelb\xc4\x97, kad komandos techniniu direktoriumi dirbs buv\xc4\x99s McLaren specialistas Adrianas Newey._NEWLINE_2007 m. sezone debiutavo naujasis A. Newey bolidas RB3. Po ilg\xc5\xb3 diskusij\xc5\xb3 komanda nusprend\xc4\x97 naudoti Renault variklius, o Ferrari agregatus perleisti Scuderia Toro Rosso ekipai._NEWLINE_Prie\xc5\xa1 sezono start\xc4\x85 komanda paskelb\xc4\x97, kad j\xc5\xb3 bolid\xc4\x85 su D. Coulthardu vairuos Markas Webberis, o C. Klienas nebebus susij\xc4\x99s su Red Bull ekipa._NEWLINE_Sezonui \xc4\xafpus\xc4\x97jus komanda prad\xc4\x97jo rodyti puikius rezultatus. Europos GP metu M. Webberis peln\xc4\x97 antr\xc4\x85j\xc4\xaf komandos podim\xc4\x85 (tre\xc4\x8dia vieta), o Coulthardas fini\xc5\xa1avo penktas. Davidas peln\xc4\x97 ketvirt\xc4\x85j\xc4\x85 viet\xc4\x85 Japonijos GP, o komanda surinkusi 24 ta\xc5\xa1kus bendroje \xc4\xafskaitoje fini\xc5\xa1avo penkta._NEWLINE_2008 m. Red Bull Racing bolidus ir toliau pilotavo tas pats patyr\xc4\x99s duetas D. Coulthardas ir M. Webberis. Sausio 16 d. ekipa pristat\xc4\x97 savo nauj\xc4\x85j\xc4\xaf bolid\xc4\x85 Jerezo trasoje, o pilotu bandytoju paskyr\xc4\x97 Sebastien\xc4\x85 Buemi._NEWLINE_Pra\xc4\x97jus penkiems etapams nuo sezono prad\xc5\xbeios, visus 10 ta\xc5\xa1k\xc5\xb3 buvo surink\xc4\x99s Mark\xe2\x80\x99as Webber\xe2\x80\x99is. Labiau patyr\xc4\x99s David\xe2\x80\x99as Coulthard\xe2\x80\x99as iki tol du kartus lenktynes baig\xc4\x97 auk\xc5\xa1\xc4\x8diausioje devintoje vietoje._NEWLINE_Viso sezono metu ekipa tik vien\xc4\x85 kart\xc4\x85 lipo ant apdovanojim\xc5\xb3 pakylos, kai Davidas Coukthardas Kanadoje fini\xc5\xa1avo tre\xc4\x8dias. I\xc5\xa1 viso ekipa peln\xc4\x97 29 ta\xc5\xa1kus, o to u\xc5\xbeteko u\xc5\xbeimti 7 galutin\xc4\x97s \xc4\xafkaitos viet\xc4\x85. \xc4\xaepus\xc4\x97jus sezonui Davidas Coukthardas buvo prane\xc5\xa1\xc4\x99s, kad pasitrauks i\xc5\xa1 piloto pareig\xc5\xb3 po 2008\xc2\xa0m. sezono. Kiek v\xc4\x97liau buvo prane\xc5\xa1ta, kad j\xc4\xaf pakeis Sebastian Vettelis i\xc5\xa1 dukterin\xc4\x97s Scuderia Toro Rosso ekipos._NEWLINE_2009 m. prie komandos prisijungus S. Vetteliui komandos rezultatai \xc5\xbeenkliai pager\xc4\x97jo. S. Vettelis peln\xc4\x97 keturias, o M. Webberis dvi pergales. I\xc5\xa1 viso surinkus 153,5 ta\xc5\xa1kus komanda u\xc5\xbe\xc4\x97m\xc4\x97 2 viet\xc4\x85 konstruktori\xc5\xb3 \xc4\xafskaitoje.\n_START_SECTION_\nNuo 2010\xc2\xa0m.\n_START_PARAGRAPH_\n2010 m. prasid\xc4\x97jo \xc4\x8dempioni\xc5\xa1kas komandai laikotarpis. Tais metais ekipa peln\xc4\x97 9 pergales ir nesunkiai aplenk\xc4\x97 visas var\xc5\xbeoves. Komandos lenktynininkas S. Vettelis tais metais peln\xc4\x97 pirm\xc4\x85j\xc4\xaf savo \xc4\x8dempiono titul\xc4\x85 ir tuomet tapo jauniausiu Formul\xc4\x97s 1 \xc4\x8dempionu._NEWLINE_2011, 2012 ir 2013 m. sezonuose Red Bull ekipa dominavo tiek konstruktori\xc5\xb3, tiek komandin\xc4\x97je \xc4\xafskaitoje. 2011\xc2\xa0m. S. Vettelis komandai peln\xc4\x97 11 pergali\xc5\xb3. 2013\xc2\xa0m. sezone vokietis pasiek\xc4\x97 nauj\xc4\x85 rekord\xc4\x85\xc2\xa0\xe2\x80\x93 i\xc5\xa1 eil\xc4\x97s peln\xc4\x97 devynias pergales. I\xc5\xa1 viso jis pasiek\xc4\x97 13 pergali\xc5\xb3, dar tris kartus fini\xc5\xa1avo ant podiumo ir tik vien\xc4\x85 kart\xc4\x85 nefini\xc5\xa1avo._NEWLINE_2014 m. i\xc5\xa1 \xc4\x8dempionato dalyvi\xc5\xb3 pasitraukus australui M. Webberiui, j\xc4\xaf komandoje pakeit\xc4\x97 jo tautietis Daniel Ricciardo. Po \xc5\xa1io sezono S. Vettel paliko komand\xc4\x85 ir per\xc4\x97jo \xc4\xaf Scuderia Ferrari. Prie australo D. Ricciardo prisijung\xc4\x97 rusas Daniil Kvyat._NEWLINE_Po dviej\xc5\xb3 vil\xc4\x8di\xc5\xb3 nepateisinusi\xc5\xb3 sezon\xc5\xb3 2016 m. sezone komanda prad\xc4\x97jo naudoti TAG Heuer pa\xc5\xbeym\xc4\x97tus Renault variklius._NEWLINE_2019 m. komanda prad\xc4\x97jo naudoti Honda variklius.'